Personalități influente din zona euro poartă tratative la nivelul Uniunii Europene pentru a transforma un fond de criză, evaluat la peste 420 de miliarde de euro, într-un mecanism de finanțare pentru achizițiile de arme sau pentru reconstrucția Ucrainei, scrie Politico luni, 6 mai.
Mecanismul European de Stabilitate (ESM) este o instituție financiară cu sediul la Luxemburg, creată după criza datoriilor suverane care a afectat continentul începând cu 2009. În prezent se poartă discuții la nivel înalt pentru transformarea fondului ESM într-o resursă prin care unii lideri europeni, printre care decidenți din Franța și statele baltice, își doresc să răspundă la războiul Rusiei cu Ucraina.
Informațiile despre dezbateri au fost publicate de Politico, după discuții cu cinci surse europene care au cunoștințe despre discuții. Una dintre variantele discutate este folosirea banilor pentru credite care țintesc armamentul, a spus una dintre surse, în timp ce alte patru persoane au vorbit despre reconstrucția Ucrainei sau oferirea de împrumuturi ieftine țărilor baltice, cărora le-ar putea crește costurile de creditare.
Discuțiile au apărut în contextul în care resursele necesare pentru finanțarea unor astfel de ambiții ar fi greu de găsit altfel, date fiind datoriile crescânde și limitele impuse de Comisia Europeană pe cheltuieli de deficit. În plus, o astfel de variantă, deși încă în faza de schiță, ar putea fi mai acceptabilă pentru liderii europeni decât alte opțiuni luate în calcul, cum ar fi folosirea a peste 200 de miliarde în active rusești aflate în Europa, scrie sursa citată.
La nivel general, ideea de a da un nou sens fondului ESM nu este nouă, dar cei 20 de miniștri de Finanțe din zona euro trebuie să fie în consens. Anul trecut, Italia a fost singura țară care s-a opus unei modificări a fondului ESM, care ar fi permis folosirea banilor pentru a salva băncile aflate în criză, conform Reuters.
Roma nu privește cu ochi buni ESM, pentru că împrumuturile acordate prin acest mecanism au fost însoțite de măsuri de austeritate în țările afectate de criza din 2009, printre care și Italia. Totuși, transformarea acestui fond într-unul axat pe armată ar putea fi mai pe placul administrației de dreapta conduse de Giorgia Meloni, conform Politico.
...citeste mai departe despre "Trântă la vârful Europei. Fondul UE de criză, de peste 400 de miliarde de euro, posibilă resursă în caz de război" pe Ziare.com